Fl-aħħar nett, din ir-Rakkomandazzjoni proposta tindirizza l-kundizzjonijiet tax-xogħol fis-settur tal-ECEC. Il-ħaddiema fis-settur, li ħafna minnhom huma nisa, spiss jiffaċċjaw kundizzjonijiet tax-xogħol diffiċli u prospetti tal-karriera limitati. It-titjib tal-kundizzjonijiet tax-xogħol jeħtieġ djalogu soċjali aktar b’saħħtu, pagi adegwati u opportunitajiet ta’ titjib tal-ħiliet u ta’ taħriġ mill-ġdid. Il-promozzjoni ta’ kundizzjonijiet tax-xogħol ġusti għall-persunal fl-ECEC jenħtieġ li tikkontribwixxi sabiex tattira u żżomm lill-ħaddiema – kemm irġiel kif ukoll nisa - fis-settur, u tista’ tikkontribwixxi bl-istess mod sabiex tiġi indirizzata s-segregazzjoni skont il-ġeneru fis-settur u sabiex jiġu rrimedjati n-nuqqasijiet tal-persunal esperjenzati f’ħafna pajjiżi. Hija wkoll aspett importanti fl-iżgurar tal-kwalità tal-kura. L-UE qed tappoġġa l-investiment u r-riformi tal-Istati Membri fl-ECEC permezz tal-istrumenti ta’ finanzjament differenti tagħha, b’mod partikolari l-Fond Ewropew għall-Iżvilupp Reġjonali, il-Fond Soċjali Ewropew Plus u l-Faċilità għall-Irkupru u r-Reżiljenza. Dan l-appoġġ huwa partikolarment importanti sabiex jiġu indirizzati l-inugwaljanzi territorjali madwar u fi ħdan l-Istati Membri. L-UE qed tipprovdi wkoll appoġġ tekniku dirett għar-riformi taħt l-Istrument ta’ Appoġġ Tekniku. Il-Kummissjoni timmonitorja l-implimentazzjoni tal-politiki tal-ECEC u tivvaluta l-progress lejn il-miri ta’ Barċellona fis-Semestru Ewropew u se tkompli tagħmel dan.

L-appoġġ tas-settur pubbliku għas-settur tal-ECEC huwa investiment soċjali li jġib miegħu redditi multipli għall-individwi, għas-soċjetà u għall-ekonomija kollha kemm hi. Jippromwovi l-parteċipazzjoni tan-nisa fis-suq tax-xogħol, jagħti spinta lin-nisa jieħdu impjiegi full-time, itejjeb l-iżvilupp tat-tfal, isaħħaħ l-inklużjoni soċjali u l-ġustizzja u jgħin sabiex jitkisser iċ-ċiklu interġenerazzjonali tal-faqar. Fil-kuntest tan-nuqqas ta’ ħaddiema u tad-differenzi persistenti fl-impjiegi, iż-żieda fil-parteċipazzjoni tan-nisa fis-suq tax-xogħol, inkluż billi jittejjeb l-aċċess għall-ECEC, tirrappreżenta opportunità kbira għal tkabbir inklużiv u sostenibbli. L-investiment fl-ECEC għandu wkoll potenzjal sinifikanti għall-ħolqien tax-xogħol. Ir-riċerka riċenti mill-Organizzazzjoni Internazzjonali tax-Xogħol (International Labour Organisation, ILO) turi li l-investiment ta’ 1,1 % tal-PDG fl-ECEC u ta’ 1,8 % tal-PDG fil-kura fit-tul kull sena joħloq 26,7 miljun impjieg addizzjonali fl-Ewropa sal-2035.

Fl-2021, l-Istħarriġ dwar il-Forza tax-Xogħol (Labour Force Survey, LFS) juri li, fl-EU-27, 27,9 % tan-nisa bejn il-25 u d-49 sena li kienu barra mill-forza tax-xogħol indikaw li r-raġuni ewlenija għaliex ma kinux qed ifittxu impjieg kien il-fatt li kienu qed jieħdu ħsieb tfal jew adulti, f’kuntrast ma’ 8.0 % biss tal-irġiel. Qabel il-pandemija, fl-2019, dawn iċ-ċifri kienu 32,6 % u 7,6 % rispettivament.L-Istitut Ewropew għall-Ugwaljanza bejn is-Sessi (European Institute for Gender Equality, EIGE) jindika li r-responsabbiltajiet li jinvolvu kura jżommu 7,7 miljun mara fl-Ewropa barra mis-suq tax-xogħol u jillimitaw lil ħafna nisa sabiex jaħdmu part-time biss: 29 % tan-nisa li jaħdmu part-time semmew id-dmirijiet ta’ kura bħala r-raġuni ewlenija għal dan, meta mqabbla ma’ 6 % biss tal-irġiel.

Fid-diskors tagħha dwar l-Istat tal-Unjoni tal-2021, il-President von der Leyen ħabbret strateġija Ewropea għall-kura sabiex tappoġġa lill-irġiel u lin-nisa biex jirċievu l-aħjar kura fi stadji differenti tal-ħajja u jsibu l-aħjar bilanċ bejn ix-xogħol u l-ħajja privata għalihom. L-inizjattiva tikkonsisti f’Komunikazzjoni tal-Kummissjoni dwar strateġija Ewropea għall-kura akkumpanjata minn żewġ proposti għal Rakkomandazzjonijiet tal-Kunsill, waħda dwar ir-reviżjoni tal-miri ta’ Barċellona dwar l-edukazzjoni u l-kura bikrija tat-tfal (Early Childhood Education and Care, ECEC), u l-oħra dwar il-kura fit-tul (Long-Term Care, LTC).

Hija għalkollox konsistenti mal-Qafas Finanzjarju Pluriennali tal-UE għall-2021-2027 li jipprovdi opportunitajiet ta’ finanzjament tal-UE fil-kuntest ta’ strumenti bħall-Fond Ewropew għall-Iżvilupp Reġjonali, il-Fond Soċjali Ewropew Plus, inkluża l-fergħa tiegħu tal-Impjiegi u tal-Innovazzjoni Soċjali, il-Fond Agrikolu Ewropew għall-Iżvilupp Rurali, il-Fond għal Tranżizzjoni Ġusta, il-programmi Orizzont Ewropa u Ewropa Diġitali, li lkoll għandhom rwol ewlieni fl-appoġġ tal-investiment tal-Istati Membri f’infrastruttura u f’servizzi tal-ECEC aċċessibbli, affordabbli u ta’ kwalità. L-Istrument ta’ Appoġġ Tekniku jista’ jappoġġa wkoll ir-riformi u l-investiment. Il-proposta hija wkoll konsistenti bis-sħiħ mar-Regolament li jistabbilixxi l-Faċilità għall-Irkupru u r-Reżiljenza fir-rigward tar-riformi u tal-investimenti eliġibbli sabiex jittaffa l-impatt ekonomiku u soċjali tal-pandemija tal-coronavirus u sabiex l-ekonomiji u s-soċjetajiet Ewropej isiru aktar sostenibbli, reżiljenti u mħejjin aħjar għall-isfidi u għall-opportunitajiet tat-tranżizzjonijiet ekoloġiċi u diġitali fil-kuntest tal-objettiv tal-Faċilità.

3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

Il-Kunsill Ewropew enfasizza l-importanza li d-differenza bejn il-ġeneri fil-pagi u d-distakk bejn il-ġeneri fl-għoti tal-kura jiġu kkunsidrati flimkien, peress li fil-biċċa l-kbira t-tnejn huma dipendenti fuq xulxin u huma fenomeni li jsaħħu lil xulxin. Il-Kunsill talab ukoll investiment pubbliku fit-tul f’faċilitajiet u f’infrastruttura tal-kura ta’ kwalità għolja, affordabbli u aċċessibbli, fl-iżvilupp ta’ ħiliet ta’ kura, u fis-servizzi ta’ kura. Il-Kunsill talab lill-Kummissjoni tippreżenta reviżjoni tal-miri ta’ Barċellona sabiex tissaħħaħ il-konverġenza ’l fuq fil-forniment ta’ edukazzjoni u ta’ kura bikrija tat-tfal ta’ kwalità fost l-Istati Membri u enfasizza d-dritt tat-tfal kollha għal aċċess mhux diskriminatorju għas-servizzi ewlenin, bħall-edukazzjoni u l-kura bikrija.

Fil-laqgħa tal-Grupp ta’ Livell Għoli dwar l-integrazzjoni ta’ kwistjonijiet ta’ ugwaljanza bejn is-sessi f’Jannar 2022, l-Istati Membri taw feedback pożittiv wiesa’ dwar il-proposta għal strateġija għall-kura. B’mod partikolari, huma qablu dwar il-ħtieġa li jiġu indirizzati l-aċċessibilità, il-kwalità u l-affordabilità tas-servizzi; itejbu l-kundizzjonijiet tax-xogħol fis-settur tal-kura; jirriflettu dwar, fost affarijiet oħrajn, l-aspett edukattiv tal-ECEC; u jindirizzaw l-stereotipizzazzjoni tal-ġeneru fir-rigward tal-kura.

Matul id-dibattiti ta’ esplorazzjoni mar-rappreżentanti tal-Istati Membri fil-Kumitat tal-Protezzjoni Soċjali (is-17 ta’ Marzu 2022) u fil-Kumitat tal-Impjiegi (l-1 ta’ April 2022), l-Istati Membri qasmu numru ta’ eżempji u ta’ prattiki nazzjonali tajbin u esprimew qbil preliminari mifrux mal-għan ġenerali tal-inizjattiva, tal-analiżi tal-isfidi u tal-objettivi ta’ politika proposti. Diversi Stati Membri indikaw li l-inizjattiva jenħtieġ li tiġi żviluppata b’rispett sħiħ tal-kompetenzi nazzjonali, filwaqt li jitqiesu wkoll iċ-ċirkostanzi nazzjonali differenti u l-istabbiliment tas-sistemi tal-kura, u li jiġi evitat il-piż amministrattiv. Ġiet enfasizzata wkoll l-importanza tal-finanzjament tal-UE, l-appoġġ għall-apprendiment reċiproku u t-titjib tal-bażi tal-evidenza.

Fit-13 ta’ Settembru 2021, il-Kumitat Konsultattiv dwar l-Opportunitajiet Ugwali għan-Nisa u għall-Irġiel adotta Opinjoni dwar “The care gap in the EU: a holistic and gender-transformative approach”. L-Opinjoni appoġġat it-titjib tad-disponibbiltà u tal-affordabilità tas-servizzi tal-kura u tal-ECEC ta’ kwalità għat-tfal, filwaqt li jiġu rriveduti ’l fuq il-miri ta’ Barċellona, u l-istabbiliment ta’ qafas ta’ politika għal LTC sostenibbli permezz tal-finanzjament tal-UE, inkluż permezz tal-Pjanijiet Nazzjonali għall-Irkupru u r-Reżiljenza bħala parti mill-Faċilità għall-Irkupru u r-Reżiljenza.

Saru diversi konsultazzjonijiet immirati mal-partijiet ikkonċernati, dibattiti esploratorji u seduti sabiex ikopru d-diversi elementi tal-inizjattiva f’aktar dettall.

Il-Kummissjoni organizzat djalogu strateġiku ma’ aktar minn 50 organizzazzjoni tas-soċjetà ċivili fil-11 ta’ Marzu 2022. L-organizzazzjonijiet tas-soċjetà ċivili esprimew is-sodisfazzjon tagħhom bir-reviżjoni tal-miri ta’ Barċellona u qablu mal-isfidi identifikati mill-Kummissjoni. Enfasizzaw il-ħtieġa li jiġu vvalutati l-ostakli għall-parteċipazzjoni: li jiġu esplorati diżaggregazzjonijiet ulterjuri tar-rati ta’ parteċipazzjoni (eż. tfal minn sfond ta’ migrazzjoni, tfal b’diżabilità, eċċ.); l-inklużjoni tat-tfal u l-iżvilupp f’saħħtu tagħhom fiċ-ċentru tal-politika; it-trawwim ta’ investiment f’sistemi ta’ servizzi ta’ intervent bikri tat-tfal għat-tfal b’diżabilità bħala miżura sabiex jiġu promossi l-parteċipazzjoni tagħhom fl-ECEC u, b’hekk, il-parteċipazzjoni tal-ommijiet tagħhom f’xogħol bi ħlas. Fl-aħħar nett, ġiet organizzata seduta ddedikata mas-sħab soċjali fil-livell tal-UE fis-7 ta’ April 2022. F’Diċembru 2020, is-sħab soċjali kienu diġà ħarġu “dikjarazzjoni konġunta dwar l-għoti ta’ servizzi ta’ indukrar tat-tfal fl-UE” li enfasizzat kif faċilitajiet għall-indukrar tat-tfal li jkunu disponibbli, aċċessibbli, affordabbli u ta’ kwalità huma essenzjali biex b’hekk il-ġenituri joħorġu jaħdmu, b’mod partikolari l-ommijiet. Is-sħab soċjali talbu wkoll li ssir reviżjoni tal-miri ta’ Barċellona sabiex jippromwovu l-valur tax-xogħol fis-settur, u għal kundizzjonijiet tax-xogħol tajbin, inkluż billi jsaħħu n-negozjar kollettiv u jiżguraw impjiegi ta’ kwalità u stabbli, salarji ġusti u livell adegwat ta’ protezzjoni soċjali. Talbu wkoll azzjoni sabiex jattiraw il-persunal lejn is-settur, b’mod partikolari l-irġiel. Dawn il-fehmiet ġew ikkonfermati fis-seduta tas-sħab soċjali f’April. B’mod partikolari, is-sħab soċjali enfasizzaw il-ħtieġa għal approċċ integrat tul iċ-ċiklu tal-ħajja, u l-ħtieġa li jiżdied l-investiment fis-settur u li dan isir aktar attraenti għall-ħaddiema fl-isfond tat-tibdil demografiku u tal-perspettiva ekonomika.

•Ġbir u użu tal-għarfien espert

Il-Kummissjoni bniet fuq l-għarfien espert taċ-Ċentru Konġunt tar-Riċerka (JRC) tagħha u ta’ esperti esterni sabiex tinforma l-bażi tal-evidenza għal din l-inizjattiva. Il-kontribut relatat isir disponibbli għall-pubbliku ġenerali flimkien mal-proposta attwali għal Rakkomandazzjoni. Il-JRC ipprovda analiżi fil-fond tas-sett ta’ data ta’ referenza tal-EU-SILC sabiex jittestja l-fattibbiltà ta’ rfinamenti possibbli tal-indikaturi u r-robustezza tal-kejl fil-livell tal-Istati Membri. Il-JRC ipproduċa wkoll simulazzjoni tal-impatt possibbli ta’ livelli differenti tal-mira għall-indikaturi rilevanti f’termini tal-parteċipazzjoni tan-nisa fis-suq tax-xogħol abbażi tal-mudell EUROMOD. Fl-aħħar nett, ġie kkummissjonat rieżami tal-letteratura sabiex tinkiseb ħarsa ġenerali lejn ir-riformi effettivi tal-indukrar tat-tfal fl-Istati Membri. Barra minn hekk, grupp ta’ esperti bi 15-il membru inklużi esperti individwali u rappreżentanti tal-Aġenzija Eżekuttiva Ewropea għall-Edukazzjoni u għall-Kultura (EACEA), tal-EIGE, tal-Eurofound, tal-ILO, tal-OECD u tal-Unicef ipprovdew kontribut dwar is-sitwazzjoni attwali u d-differenzi bejn il-pajjiżi fl-approċċ għall-ECEC, fil-kundizzjonijiet tal-forza tax-xogħol, u fil-kwalità tal-ECEC. Taw ukoll kontribut dwar miżuri sabiex itejbu l-parteċipazzjoni fl-ECEC, b’mod partikolari għat-tfal minn sfondi żvantaġġati, u dwar l-elementi rilevanti għat-tisħiħ tal-konverġenza ’l fuq.

•Drittijiet fundamentali

Ir-reviżjoni tal-miri ta’ Barċellona tikkontribwixxi għall-kisba tal-ugwaljanza bejn in-nisa u l-irġiel fl-oqsma kollha, inklużi l-impjiegi, ix-xogħol u l-pagi. Tikkontribwixxi għas-salvagwardja tad-dritt ta’ kulħadd għall-edukazzjoni u d-drittijiet tat-tfal kollha għal tali protezzjoni u kura għall-benessri tagħhom, u għall-protezzjoni ekonomika tal-familja (l-Artikoli 23, 14, 24 u 33 tal-Karta tad-Drittijiet Fundamentali tal-UE).

4.IMPLIKAZZJONIJIET BAĠITARJI

Il-proposta ma għandhiex implikazzjonijiet finanzjarji għall-baġit tal-UE.

5.ELEMENTI OĦRA

•Arranġamenti ta’ monitoraġġ, ta’ evalwazzjoni u ta’ rapportar